ddrg/super_eurlex huggingface dataset:
Sklep Sveta

z dne 20. oktobra 1997

o uresničevanju skupnega stališča 97/356/SZVP Sveta na podlagi člena J.2 Pogodbe o Evropski uniji o preprečevanju in reševanju konfliktov v Afriki

(97/690/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti členov J.2 in J.11 Pogodbe,

ker člen 7 Skupnega stališča 97/356/SZVP z 2. junija 1997 [1] predvideva, da je Evropska unija pripravljena nuditi pomoč pri izgradnji zmogljivosti za preprečevanje in reševanje konfliktov v Afriki na podlagi predlogov konkretnih projektov, zlasti preko Organizacije afriške enotnosti (OAE) in afriških subregionalnih organizacij;

ker bi morala Evropska unija v smislu zaključkov Sveta 2. junija 1997 o preprečevanju in reševanju konfliktov v Afriki in z namenom olajšati afriška prizadevanja, podpreti Mehanizem za preprečevanje, urejanje in reševanje konfliktov v Afriki (v nadaljevanju "Mehanizem"), ustanovljen s strani OAE na njeni 29. skupščini v Kairu junija 1993;

ker je zaradi operativnosti Mehanizma OAE ključnega pomena povečanje komunikacijske zmogljivosti na sedežu OAE, v njenih nacionalnih in regionalnih uradih ter misijah na terenu; ker je OAE predložila poseben projekt kot del konsolidiranega projekta predlogov za okrepitev Mehanizma OAE na tem področju;

ker gre za pilotski ukrep in bo njegovo ovrednotenje Evropski uniji omogočilo razširitev sodelovanja z OAE in načrtovanje pomoči za druge projekte, predložene s strani OAE, ki jih bo Evropska unija posamično pregledala,

SKLENIL:

Člen 1

1. Evropska unija daje podporo Mehanizmu za preprečevanje, urejanje in reševanje konfliktov v Afriki, ki ga je ustanovila OAE junija 1993, in katerega cilj je omogočanje zgodnjega odkrivanja vzrokov za konflikte in hitro odzivanje nanje.

2. Z namenom, da se Mehanizmu omogoči izboljšanje operativne učinkovitosti in glede na ugotovljene pomanjkljivosti na področju komunikacij v Afriki, se podpora Evropske unije za leto 1997 usmeri k potrebam OAE za povečanje komunikacijskih zmogljivosti sedeža OAE, njenih uradov na nacionalni in regionalni ravni ter misij na terenu, vključno z usposabljanjem v tem sektorju.

Člen 2

Pri izvajanju tega sklepa se upošteva potreba po zagotavljanju skladnosti dajanja pomoči OAE med Evropsko unijo, državami članicami in drugimi udeleženci konferenc o preventivni diplomaciji v Washingtonu (1995), Bruslju in Madridu (1996).

Člen 3

1. Za pokritje stroškov zagotavljanja opreme in usposabljanja osebja OAE, se iz splošnega proračuna Evropskih skupnosti za proračunsko leto 1997 nameni znesek 860000 ECU.

2. Financiranje izdatkov za znesek, določen v odstavku 1, se vodi v skladu s proračunskimi postopki in pravili Evropske skupnosti.

Člen 4

Šest mesecev po objavi tega sklepa Svet na podlagi informacij Komisije ovrednoti izvajanje ukrepov glede na določbe sklepa.

Člen 5

Ta sklep začne veljati z dnem sprejetja.

Ta sklep se objavi v Uradnem listu.

V Luxembourgu, 20. oktobra 1997

Za Svet

Predsednik

F. Boden

[1] UL L 153, 11.6.1997, str. 1.

--------------------------------------------------
Sklep Komisije

z dne 26. junija 1997

o Začasnem trgovinskem sporazumu med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani in Republiko Gruzijo na drugi strani, sklenjenim v imenu Evropske skupnosti za premog in jeklo in Evropske skupnosti za atomsko energijo

(97/630/ESPJ, Euratom)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti za premog in jeklo, zlasti njenega člena 95(1),

ob upoštevanju Pogodbe o ustanovitvi Evropske skupnosti za atomsko energijo, zlasti njenega člena 101(2),

ker je, dokler ne začne veljati sporazum o partnerstvu in sodelovanju, podpisan v Luksemburgu 22. aprila 1996, treba sprejeti Začasni trgovinski sporazum, podpisan v Tbilisiju 5. oktobra 1996 med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani in Republiko Gruzijo na drugi strani;

ker je sprejetje Začasnega trgovinskega sporazuma nujno za doseganje ciljev Skupnosti iz členov 2 in 3 Pogodbe o ustanovitvi Evropske skupnosti za premog in jeklo in ker Pogodba ne ureja vseh primerov iz tega sklepa;

po razpravi s Posvetovalnim odborom in potem, ko je Svet 29. aprila 1997 dal soglasje,

SKLENILA:

Člen 1

Začasni trgovinski sporazum med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani in Republiko Gruzijo na drugi strani s Protokolom in izjavami se potrdi v imenu Evropske skupnosti za premog in jeklo in Evropske skupnosti za atomsko energijo.

Besedila začasnega trgovinskega sporazuma, protokola in izjav so priloga temu sklepu [1].

Člen 2

Predsednik Komisije v imenu Evropske skupnosti za premog in jeklo ter Evropske skupnosti za atomsko energijo opravi notifikacijo, v skladu s členom 32 Začasnega trgovinskega sporazuma.

V Bruslju, 26. junija 1997

Za Komisijo

Jacques Santer

Predsednik

[1] UL L 129, 21.5.1997, str. 23.

--------------------------------------------------
Sklep Sveta

z dne 29. aprila 1997

o Začasnem trgovinskem sporazumu med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Republiko Gruzijo na drugi strani, ki ga sklepa Evropska skupnost

(97/301/ESPJ, ES, Euratom)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 113 v povezavi s prvim stavkom člena 228(2),

ob upoštevanju predloga Komisije,

ob upoštevanju mnenja Evropskega parlamenta [1],

ker je, dokler ne velja Sporazum o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Gruzijo na drugi strani, ki je bil podpisan v Luxembourgu 22. aprila 1996, v imenu Evropske skupnosti treba potrditi Začasni trgovinski sporazum med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Republiko Gruzijo na drugi strani,

SKLENIL:

Člen 1

Začasni trgovinski sporazum med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Republiko Gruzijo na drugi strani, s prilogami, Protokolom in sklepnemu aktu priloženimi izjavami, se potrdi v imenu Evropske skupnosti.

Besedila aktov, navedenih v odstavku 1, so priloga temu sklepu.

Člen 2

Predsednik Sveta v imenu Evropske skupnosti opravi notifikacijo, predvideno v členu 32 Začasnega sporazuma [2].

V Luxembourgu, 29. aprila 1997

Za Svet

Predsednik

H. Van Mierlo

[1] UL C 115, 14.4.1997.

[2] Datum začetka veljavnosti Začasnega sporazuma bo Generalni sekretariat Sveta objavil v Uradnem listu Evropskih skupnosti.

--------------------------------------------------
Sklep generalnega sekretarja Sveta

z dne 27. februarja 1996

v zvezi s pristojbinami v okviru dostopa javnosti do dokumentov Sveta

(96/C 74/02)

GENERALNI SEKRETAR SVETA EVROPSKE UNIJE JE

ob upoštevanju Sklepa 93/731/ES z dne 20. decembra 1993 o dostopu javnosti do dokumentov Sveta in zlasti člena 3(1) Sklepa,

ker imajo lahko prosilci dostop do dokumenta Sveta bodisi z vpogledom vanj na licu mesta bodisi tako, da se jim pošlje kopija na njihove stroške;

ker je treba določiti pristojbino za kopije dokumentov, ki se zahtevajo v okviru dostopa javnosti do dokumentov Sveta, zato da se pokrijejo s tem nastali stroški,

SKLENIL:

Člen 1

V okviru Sklepa Sveta z dne 20. decembra 1993 o dostopu javnosti do dokumentov Sveta generalni sekretariat Sveta zaračunava za kopije tiskanih dokumentov, ki presegajo 30 strani, pristojbino v višini 10 ECU plus 0,036 ECU na list papirja. Pristojbine za informacije v drugih oblikah se določijo za vsak primer posebej, vendar ne smejo preseči razumne meje.

Člen 2

Ta sklep začne veljati en mesec po objavi v Uradnem listu Evropskih skupnosti. Uporablja se le za prošnje glede dostopa javnosti do dokumentov Sveta, prejete po tem datumu.

V Bruslju, 27. februarja 1996

Jürgen Trumpf

Generalni sekretar Sveta Evropske unije

--------------------------------------------------
Sklep Sveta

z dne 4. marca 1996

o opozorilnem in nujnem postopku za porazdelitev bremen glede začasnega sprejema in bivanja razseljenih oseb

(96/198/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti člena K.3(2)(a) Pogodbe,

ob upoštevanju Resolucije Sveta z 25. septembra 1995 o porazdelitvi bremen glede začasnega sprejema in bivanja razseljenih oseb [1],

ker se mora zgoraj navedena resolucija dopolniti, če naj se z njo opredeljena načela učinkovito uporabljajo ob nastopu kriznih razmer, ki zahtevajo takojšnje ukrepe;

ker je v ta namen treba uvesti opozorilni in nujni postopek,

SKLENIL:

1. Začetek postopka

Na pobudo predsedstva, države članice ali Komisije se lahko skliče nujen sestanek Usklajevalnega odbora iz člena K.4, katerega članom svetujejo odgovorni v državah članicah za zadeve azila in priseljevanja, da se ugotovi, ali obstajajo razmere, ki zahtevajo skupne ukrepe Evropske unije za začasni sprejem in bivanje razseljenih oseb.

Če so tovrstni ukrepi predvideni, morajo biti izpolnjeni pogoji iz odstavkov 1 in 2 Resolucije Sveta z dne 25. septembra 1995.

Redno in v vsakem primeru pred sestankom predsedstvo v sodelovanju s Komisijo glede na mnenje Visokega komisarja Združenih narodov za begunce in ob podpori Generalnega sekretariata Sveta pripravi poročilo o razmerah. Navedeno poročilo se pošlje državam članicam.

2. Dnevni red sestanka

Dnevni red sestanka lahko zajema zlasti naslednje:

- preučitev razmer in oceno obsega premika prebivalstva,

- presojo primernosti nujne intervencije na ravni Evropske unije,

- preučitev drugih možnosti, vključno z lokalnimi ukrepi,

- sestavo urnika in postopnega načrta za zahteve v zvezi s predvidenim sprejemom,

- navedbo s strani vsake države članice o številu oseb, ki bodo sprejete in kdaj bodo sprejete, skladno z odstavkom 4 resolucije Sveta z dne 25. septembra 1995,

- usklajevanje z ukrepi Komisije na področju človekoljubne pomoči,

- izmenjavo informacij z Visokim komisarjem Združenih narodov za begunce in usklajevanje načrta sprejema,

- usklajevanje s tretjimi državami.

3. Odločitev o porazdelitvi bremena

Glede na rezultate postopkov sestanka zgoraj navedenega Usklajevalnega odbora se pripravi predlog za predložitev Svetu v odobritev.

Če se v skladu z odstavkom 3 Resolucije Sveta z dne 25. septembra 1995 presodi, da je to potrebno, in če je potekel mesec, ne da bi Usklajevalni odbor dosegel soglasje, se lahko uporabijo določbe, določene s poslovnikom Sveta za nujne primere.

4. Spremljanje položaja

Podrobno ureditev za sprejem razseljenih oseb določi posamezna država članica.

V času krize lahko zgoraj navedeni Usklajevalni odbor pogosto zaseda v časovnih presledkih, ki jih določi odbor sam in na podlagi odstavka 2 tega sklepa.

V Bruslju, 4. marca 1996

Za Svet

Predsednik

P. Baratta

[1] UL C 262, 7.10.1995, str. 1.

--------------------------------------------------
Sklep Sveta

z dne 25. junija 1996

o sprejetju, s strani Skupnosti, Sporazuma o pospeševanju upoštevanja mednarodnih ukrepov za ohranjanje in upravljanje s strani ribiških plovil na odprtem morju

(96/428/ES)

SVET EVROPSKE UNIJE JE:

ob upoštevanju Pogodbe o ustanovitvi Evropske skupnosti, in zlasti člen 43, skupaj s prvim stavkom člena 228(2) in prvim pododstavkom člena 228(3),

ob upoštevanju predloga Komisije [1],

ob upoštevanju mnenja Evropskega parlamenta [2],

ker je mednarodno sodelovanje bistvenega pomena za zagotovitev ohranjanja ter za racionalno, odgovorno in trajnostno rabo bioloških virov odprtega morja;

ker je Skupnost podpisala Konvencijo Združenih narodov o pomorskem pravu, ki vse članice mednarodne skupnosti zavezuje, da sodelujejo pri ohranjanju in upravljanju bioloških virov odprtega morja;

ker je, kar zadeva morski ribolov, Skupnost pristojna, da sprejme ukrepe za ohranjanje in upravljanje ribolovnih virov in da na tem področju sklene sporazume s tretjimi državami ali mednarodnimi organizacijami, ki so navedene v Izjavi o pristojnosti, ki jo je Skupnost predložila, ko se je pridružila Organizaciji Združenih narodov za prehrano in kmetijstvo;

ker je treba odvračati prakso zahtevkov za dodelitev ali spremembo zastave, pod katero pluje ribiško plovilo, ki ima namen izogibanje mednarodnim ukrepom za ohranjanje in upravljanje živih morskih virov;

ker mora torej vsaka država članica izpolniti svoje obveznosti, s čimer zagotovi, da ribiška plovila, ki se jim dovoli, da plujejo pod njeno zastavo, z ustreznimi in učinkovitimi sredstvi, usklajenimi na mednarodni ravni, upoštevajo mednarodne ukrepe za ohranjanje in upravljanje;

ker se je v ta namen Skupnost udeležila mednarodnih pogajanj, ki so dosegla vrhunec, ko je konferenca Organizacije Združenih narodov za prehrano in kmetijstvo na svojem sedemindvajsetem zasedanju novembra 1993 odobrila Sporazuma za pospeševanje upoštevanja mednarodnih ukrepov za ohranjanje in upravljanje s strani ribiških plovil na odprtem morju;

ker predstavlja ta sporazum ustrezen okvir za krepitev mednarodnega sodelovanja s ciljem zagotoviti, da učinkovitost mednarodnih ukrepov za ohranjanje in upravljanje ni ogrožena;

ker je ta sporazum sestavni del Mednarodnega kodeksa za odgovorni ribolov, ki ga zahteva Izjava iz Cancuna maja 1992;

ker ribiči Skupnosti lovijo na odprtem morju in je zato v interesu Skupnosti, da sprejme ta sporazum,

SKLENIL:

Člen 1

Evropska skupnost s tem sprejema Sporazum o pospeševanju upoštevanja mednarodnih ukrepov o ohranjanju in upravljanju s strani ribiških plovil na odprtem morju.

Besedilo Sporazuma je priloženo Sklepu.

Člen 2

Predsednik Sveta določi osebo, pooblaščeno, da v skladu s členom X(2) Sporazuma vloži listino o sprejetju pri generalnem direktorju Organizacije Združenih narodov za prehrano in kmetijstvo.

V Luxembourgu, 25. junija 1996

Za Svet

Predsednik

M. Pinto

[1] UL C 229, 18.8.1994, str. 10.

[2] UL C 18, 23.1.1995, str. 438.

--------------------------------------------------
Sklep Sveta

z dne 22. decembra 1995

o začasni uporabi nekaterih sporazumov med Evropsko skupnostjo in nekaterimi tretjimi državami o trgovini s tekstilnimi izdelki

(96/223/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 113 v zvezi s členom 228(2) Pogodbe,

ob upoštevanju predloga Komisije,

ker je Komisija v imenu Skupnosti s pogajanji uskladila dvostranske sporazume v obliki izmenjave pisem o spremembi obstoječih dvostranskih sporazumov, dogovorov in protokolov o trgovini s tekstilnimi izdelki z nekaterimi tretjimi državami, da bi se upošteval pristop Republike Avstrije, Republike Finske in Kraljevine Švedske k Evropski uniji, kot je predvideno v členih 75, 100 in 127 Akta, priloženega Pristopni pogodbi iz leta 1994, v zvezi s pristopnimi pogoji in prilagoditvami pogodb, na katerih temelji Unija;

ker naj bi se ti dvostranski sporazumi začasno uporabljali od 1. januarja 1995 do dokončanja postopkov, potrebnih za njihovo sklenitev, pod pogojem vzajemne začasne uporabe s strani držav partneric,

SKLENIL:

Člen 1

Dvostranski sporazumi v obliki izmenjave pisem o spremembi obstoječih dvostranskih sporazumov, dogovorov in protokolov o trgovini s tekstilnimi izdelki z nekaterimi tretjimi državami da se upošteva pristope Republike Avstrije, Republike Finske in Kraljevine Švedske k Evropski uniji, ki so bili sklenjeni med Evropsko skupnostjo na eni strani in zadevnimi tretjimi državami na drugi strani, navedenimi v Prilogi k tem sklepu, se začasno uporabljajo od 1. januarja 1995 do njihove uradne sklenitve, pod pogojem vzajemne uporabe s strani držav partneric.

Člen 2

Besedila parafiranih sporazumov so priložena temu sklepu.

V Bruslju, 22. decembra 1995

Za Svet

Predsednik

L. Atienza Serna

--------------------------------------------------

PRILOGA

SEZNAM DRŽAV

ALBANIJA

ARMENIJA

AZERBAJDŽAN

GRUZIJA

KAZAHSTAN

LATVIJA

MOLDOVIJA

RUSKA FEDERACIJA

SLOVENIJA

TAJSKA

UZBEKISTAN

--------------------------------------------------
Odločba Komisije

z dne 13. julija 1995

o preklicu registracij za fitofarmacevtska sredstva, ki vsebujejo ferbam ali azinfos-etil kot aktivno snov

(95/276/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Komisije (EGS) št. 3600/92 z dne 11. decembra 1992 o določitvi podrobnih pravil za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [1], kakor je bila spremenjena z Uredbo (ES) št. 491/95 [2], in zlasti člena 6(5) Uredbe,

ker je Uredba Komisije (ES) št. 933/94 [3], kakor je bila spremenjena z Uredbo (ES) št. 491/95, določila aktivne snovi fitofarmacevtskih sredstev in imenovala države članice poročevalke za izvajanje Uredbe (EGS) št. 3600/92;

ker sta bili ferbam in azinfos-etil dve od 90 aktivnih snovi, zajetih v prvi fazi delovnega programa, predvidenega v členu 8(2) Direktive Sveta 91/414/EGS [4];

ker so za ti dve snovi imenovane države članice poročevalke obvestile Komisijo o uradnem obvestilu zadevnih prijaviteljev, da ne bodo predložili informacij v skladu s členom 6(1) Uredbe (EGS) št. 3600/92 za vključitev aktivne snovi v Prilogo I k Direktivi 91/414/EGS; ker ni bila vložena nobena zahteva za podaljšanje roka;

ker nobena država članica ni obvestila Komisije o svoji želji, da bi zagotovila vključitev katere koli od teh dveh snovi v Prilogo I k Direktivi 91/414/EGS;

ker je treba zato upoštevati, da podatki, potrebni za ponovno ocenitev teh snovi, ne bodo predloženi v okviru delovnega programa in da zato ocenitev teh snovi v tem okviru ni mogoča; ker je zato treba odločiti, da se obstoječe registracije za fitofarmacevtska sredstva, ki vsebujejo ti aktivni snovi, prekličejo;

ker ta odločba ne izključuje možnosti, da se v prihodnosti ferbam in azinfos-etil ocenita v okviru postopkov za nove aktivne snovi, predvidenih v členu 6 Direktive 91/414/EGS;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Države članice zagotovijo:

1. da se registracije za fitofarmacevtska sredstva, ki vsebujejo ferbam ali azinfos-etil, prekličejo v šestih mesecih od datuma te odločbe;

2. da se od datuma te odločbe nobena registracija za fitofarmacevtska sredstva, ki vsebujejo ferbam ali azinfos-etil, ne bo odobrila ali podaljšala na podlagi odstopanja, predvidenega v členu 8(2) Direktive 91/414/EGS.

Člen 2

Ta odločba je naslovljena na države članice.

V Bruslju, 13. julija 1995

Za Komisijo

Ritt Bjerregaard

Članica Komisije

[1] UL L 366, 15.12.1992, str. 10.

[2] UL L 49, 4.3.1995, str. 50.

[3] UL L 107, 28.4.1994, str. 8.

[4] UL L 230, 19.8.1991, str. 1.

--------------------------------------------------
Odločba Komisije

z dne 25. julija 1995

o opredelitvi kategorij samcev kopitarjev, za katere se uporablja zahteva v zvezi z virusnim arteritisom iz člena 15(b)(ii) Direktive Sveta 90/426/EGS

(Besedilo velja za EGP)

(95/329/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/426/EGS z dne 26. junija 1990 o pogojih zdravstvenega varstva živali za premike in uvoz kopitarjev iz tretjih držav [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 15(b)(ii) Direktive,

po posvetu z Znanstvenim veterinarskim odborom,

ker nekatere kategorije samcev kopitarjev niso nagnjene k temu, da bi prenašale konjski arteritis; ker je treba zato zahtevo iz člena 15(b)(ii) uporabljati izključno za druge kategorije samcev kopitarjev;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Zahteva v zvezi s konjskim arteritisom iz člena 15(b)(ii) Direktive 90/426/EGS se uporablja za samce kopitarjev, razen za:

- kopitarje, ki so bili cepljeni proti konjskemu arteritisu pod uradnim nadzorom s cepivom, ki ga je odobril pristojni organ, in ki so reagirali negativno na sero-nevtralizacijski test (razredčen 1:4) za navedeno bolezen. Kopitarje je treba cepiti na dan, na katerega je bil odvzet vzorec krvi, ali v 15 dneh, če so bili v navedenem obdobju osamljeni. Test je treba opraviti in potrditi pod uradnim veterinarskim nadzorom, pod uradnim veterinarskim nadzorom pa je treba potrditi tudi rezultat in cepljenje. Cepljenje je treba ponavljati v rednih časovnih razmikih. V primeru registriranih kopitarjev je treba cepljenja in rezultate seroloških testov vpisati v identifikacijski dokument (potni list),

- kopitarje, ki so bili cepljeni proti konjskem arteritisu pod uradnim nadzorom s cepivom, ki ga je odobril pristojni organ, in pri katerih so opravili dva sero-nevtralizacijska testa za navedeno bolezen v razmiku najmanj 10 dni v starosti med 180 in 270 dni ter se pri tem ni ugotovilo povečanje protiteles. Kopitarje je treba od takrat, ko se je vzel prvi vzorec krvi, do cepljenja osamiti pod uradnim nadzorom. Teste je treba opraviti in potrditi pod uradnim veterinarskim nadzorom, pod uradnim veterinarskim nadzorom pa je treba potrditi tudi rezultate in cepljenja. Cepljenje je treba ponavljati v rednih časovnih razmikih. V primeru registriranih kopitarjev je treba cepljenja in rezultate seroloških testov vpisati v identifikacijski dokument (potni list),

- kopitarje, mlajše od 180 dni,

- kopitarje za zakol, ki so poslani neposredno v klavnico in imajo priloženo potrdilo, kakor je predvideno v Prilogi I k Odločbi Komisije 93/196/EGS z dne 5. februarja 1993 o pogojih zdravstvenega stanja živali in veterinarskih spričevalih za uvoz kopitarjev za zakol.

Člen 2

Ta odločba se uporablja od 1. oktobra 1995.

Člen 3

Ta odločba je naslovljena na države članice.

V Bruslju, 25. julija 1995

Za Komisijo

Franz Fischler

Član Komisije

[1] UL L 224, 18.8.1990, str. 42.

--------------------------------------------------
Odločba Komisije

z dne 9. novembra 1995

o vzorcu spričevala za trgovino z jajčnimi celicami in zarodki prašičev v Skupnosti

(Besedilo velja za EGP)

(95/483/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/65/EGS o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS [1], kakor je bila nazadnje spremenjena z Aktom o pristopu Avstrije, Finske in Švedske, ter zlasti četrte alinee in tretje alinee člena 11(3) Direktive,

ker Direktiva 92/65/EGS določa zahteve v zvezi z zdravjem živali, ki urejajo trgovino z jajčnimi celicami in zarodki prašičev;

ker je treba opredeliti vzorec spričevala, ki se uporablja pri takšni trgovini;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Zdravstveno spričevalo, ki ustreza vzorcu, prikazanem v Prilogi k tej odločbi mora spremljati jajčne celice in zarodke prašičev med prevozom v drugo državo članico.

Člen 2

Ta odločba se uporablja od 1. januarja 1996.

Člen 3

Ta odločba je naslovljena na države članice.

V Bruslju, 9. novembra 1995

Za Komisijo

Franz Fischler

Član Komisije

[1] UL L 268, 14.9.1992, str. 54.

--------------------------------------------------

PRILOGA

+++++ TIFF +++++

--------------------------------------------------